CELEX: 32015R1576
Language: mt
Date: 2015-07-06 00:00:00
Title: Regolament ta' Delega tal-Kummissjoni (UE) 2015/1576 tas-6 ta' Lulju 2015 li jemenda r-Regolament (KE) Nru 606/2009 fir-rigward ta' ċerti prattiċi enoloġiċi u r-Regolament (KE) Nru 436/2009 fir-rigward tar-reġistrazzjoni ta' dawn il-prattiċi fir-reġistri tal-qasam tal-inbid

23.9.2015   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 246/1
            
         REGOLAMENT TA' DELEGA TAL-KUMMISSJONI (UE) 2015/1576
   tas-6 ta' Lulju 2015
   li jemenda r-Regolament (KE) Nru 606/2009 fir-rigward ta' ċerti prattiċi enoloġiċi u r-Regolament (KE) Nru 436/2009 fir-rigward tar-reġistrazzjoni ta' dawn il-prattiċi fir-reġistri tal-qasam tal-inbid
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat ir-Regolament (UE) Nru 1308/2013 tal-Parlament Ewropew u tal-Kunsill tas-17 ta' Diċembru 2013 li jistabbilixxi organizzazzjoni komuni tas-swieq fi prodotti agrikoli u li jħassar ir-Regolamenti tal-Kunsill (KEE) Nru 922/72, (KEE) Nru 234/79, (KE) Nru 1037/2001 u (KE) Nru 1234/2007 (1), u b'mod partikolari l-Artikolu 75(2), (3)(g) u 147(3)(e) tiegħu,
   Billi:
   
               (1)
            
            
               Skont l-Artikolu 3 tar-Regolament tal-Kummissjoni (KE) Nru 606/2009 (2), il-prattiċi enoloġiċi awtorizzati huma stabbiliti fl-Anness IA ta' dak ir-Regolament. L-Organizzazzjoni Internazzjonali tad-Dielja u l-Inbid (OIV) adottat riżoluzzjonijiet li jippermettu tliet prattiki enoloġiċi ġodda. Sabiex jitqies il-progress tekniku u biex il-produtturi mill-Unjoni jingħataw l-istess possibiltajiet bħal dawk disponibbli għall-produtturi minn pajjiżi terzi, jenħtieġ li dawn il-prattiċi enoloġiċi ġodda jiġu awtorizzati fl-Unjoni skont il-kundizzjonijiet tal-użu ddefiniti mill-OIV.
            
         
               (2)
            
            
               Ċerti prattiċi enoloġiċi huma partikolarment esposti għar-riskju ta' użu qarrieqi u għandhom jiġu reġistrati fir-reġistri skont l-Artikolu 41 tar-Regolament tal-Kummissjoni (KE) Nru 436/2009 (3). Għal din ir-raġuni, it-tliet prattiki enoloġiċi ġodda, jiġifieri t-trattament tal-inbejjed bl-użu ta' teknoloġija tal-membrana flimkien mal-karbonju attivat, l-użu ta' kopolimeri polivinilimidażol-polivinilpirrolidon u l-użu ta' klorur tal-fidda, fejn iż-żewġ sustanzi tal-aħħar qed jintużaw bħala għajnuniet għall-ipproċessar, għandhom jiġu rreġistrati fir-reġistri.
            
         
               (3)
            
            
               Għalhekk ir-Regolamenti (KE) Nru 606/2009 u (KE) Nru 436/2009 għandhom jiġu emendati kif meħtieġ,
            
         ADOTTAT DAN IR-REGOLAMENT:
   Artikolu 1
   Emenda tar-Regolament (KE) Nru 606/2009
   L-Anness IA tar-Regolament (KE) Nru 606/2009 huwa emendat skont l-Anness ta' dan ir-Regolament.
   Artikolu 2
   Emenda tar-Regolament (KE) Nru 436/2009
   Fl-ewwel sottoparagrafu tal-Artikolu 41(1) tar-Regolament (KE) Nru 436/2009 għandhom jiżdiedu l-punti li ġejjin:
   
               “(x)
            
            
               trattament bl-użu ta' teknoloġija tal-membrana flimkien ma' karbonju attivat;
            
         
               (y)
            
            
               l-użu ta' kopolimeri polivinilimidażol-polivinilpirrolidon;
            
         
               (z)
            
            
               l-użu ta' klorur tal-fidda.”
            
         Artikolu 3
   Id-dħul fis-seħħ
   Dan ir-Regolament jidħol fis-seħħ fis-seba' jum wara dak tal-pubblikazzjoni tiegħu f'Il-Ġurnal Uffiċjali tal-Unjoni Ewropea.
   
      Dan ir-Regolament jorbot fl-intier tiegħu u japplika direttament fl-Istati Membri kollha.
      Magħmul fi Brussell, is-6 ta' Lulju 2015.
      
         
            Għall-Kummissjoni
         
         
            Il-President
         
         Jean-Claude JUNCKER
      
   
   
      (1)  ĠU L 347, 20.12.2013, p. 671.
   
      (2)  Ir-Regolament tal-Kummissjoni (KE) Nru 606/2009 tal-10 ta' Lulju 2009 li jistabbilixxi regoli ddettaljati għall-implimentazzjoni tar-Regolament tal-Kunsill (KE) Nru 479/2008 fir-rigward tal-kategoriji tal-prodotti tad-dwieli, il-prattiċi enoloġiċi u r-restrizzjonijiet applikabbli (ĠU L 193, 24.7.2009, p. 1).
   
      (3)  Ir-Regolament tal-Kummissjoni (KE) Nru 436/2009 tas-26 ta' Mejju 2009 li jistabbilixxi regoli dettaljati għall-applikazzjoni tar-Regolament tal-Kunsill (KE) Nru 479/2008 f'dak li jirrigwarda r-reġistru tal-vinji, il-prospetti obbligatorji u l-istabbiliment ta' tagħrif għall-monitoraġġ tas-suq, id-dokumenti li jakkumpanjaw il-ġarr tal-prodotti u r-reġistri li għandhom jinżammu fis-settur tal-vinji tal-inbid (ĠU L 128, 27.5.2009, p. 15).
   
      ANNESS
      L-Anness I A tar-Regolament (KE) Nru 606/2009 huwa emendat kif ġej:
      
                  (1)
               
               
                  fit-tabella, jiżdiedu r-ringieli 53, 54 u 55 li ġejjin:
                  
                              1
                           
                           
                              2
                           
                           
                              3
                           
                        
                              Prattika enoloġika
                           
                           
                              Kundizzjonijiet tal-użu
                           
                           
                              Limiti fuq l-Applikazzjonijiet tal-użu
                           
                        
                              “53
                           
                           
                              It-trattament tal-inbejjed bl-użu tat-teknoloġija tal-membrana flimkien mal-karbonju attivat biex jitnaqqas l-eċċess tal-4-etilfenol u l-4-etilgwajakol
                           
                           
                              Għall-inbejjed u skont il-kundizzjonijiet stipulati fl-Appendiċi 19
                           
                           
                               
                           
                        
                              54
                           
                           
                              L-użu tal-kopolimeri polivinilimidażol-polivinilpirrolidon (PVI/PVP)
                           
                           
                              Għall-most u għall-inbejjed, u skont il-kundizzjonijiet stipulati fl-Appendiċi 20
                           
                           
                              Mhux aktar minn 500 mg/l (meta miżjuda kemm mal-most u kif ukoll mal-inbid, il-kwantità globali totali ma għandhiex taqbeż il-500 mg/l)
                           
                        
                              55
                           
                           
                              L-użu tal-klorur tal-fidda
                           
                           
                              Għall-inbejjed u skont il-kundizzjonijiet stipulati fl-Appendiċi 21
                           
                           
                              Mhux aktar minn 1 g/hl, residwu fl-inbid < 0,1 mg/l (fidda)”
                           
                        
            
                  (2)
               
               
                  Għandhom jiżdiedu l-Appendiċijiet 19, 20 u 21 li ġejjin:“
                     Appendiċi 19
                     
                        Ir-rekwiżiti għat-trattament tal-inbejjed bl-użu tat-teknoloġija tal-membrana flimkien mal-karbonju attivat biex jitnaqqas l-eċċess tal-4-etilfenol u l-4-etilgwajakol,
                     
                     L-għan ta' dan it-trattament huwa li jitnaqqas il-kontenut tal-4-etilfenol u l-4-etilgwajakol ta' oriġini mikrobjali li jikkostitwixxi difetti organolettiċi u jostor l-aromi tal-inbid.
                     Ir-rekwiżiti:
                     
                                 (1)
                              
                              
                                 It-trattament għandu jsir taħt ir-responsabbiltà ta' enologu jew ta' teknixin ikkwalifikat.
                              
                           
                                 (2)
                              
                              
                                 It-trattament irid jiġi rreġistrat fir-reġistru msemmi fl-Artikolu 147(2) tar-Regolament (KE) Nru 1308/2013.
                              
                           
                                 (3)
                              
                              
                                 Il-membrani li jintużaw jridu jkunu konformi mar-rekwiżiti tar-Regolament (KE) Nru 1935/2004 u tar-Regolament (UE) Nru 10/2011 u mad-dispożizzjonijiet nazzjonali adottati għall-implimentazzjoni tagħhom. Għandhom ikunu konformi mar-rekwiżiti tal-Kodiċi Enoloġiku Internazzjonali ppubblikat mill-OIV.
                              
                           
                  
                     Appendiċi 20
                     
                        Ir-rekwiżiti għall-kopolimeri polivinilimidażol-polivinilpirrolidon (PVI/PVP)
                     
                     L-iskop tal-użu ta' PVI/PVP huwa li jiġu evitati difetti kkaġunati minn kontenuti għolja wisq ta' metall u biex jitnaqqsu konċentrazzjonijiet għoljin u mhux mixtieqa ta' metalli.
                     Ir-rekwiżiti:
                     
                                 (1)
                              
                              
                                 Il-kopolimeri għandhom jiġu eliminati permezz ta' filtrazzjoni sa mhux aktar tard minn jumejn wara ż-żieda tagħhom b'kont meħud tal-prinċipju ta' prekawzjoni.
                              
                           
                                 (2)
                              
                              
                                 Fil-każ ta' mostijiet imtappna, il-kopolimeru jrid jiżdied mhux aktar kmieni minn jumejn qabel il-filtrazzjoni.
                              
                           
                                 (3)
                              
                              
                                 It-trattament għandu jsir taħt ir-responsabbiltà ta' enologu jew ta' teknixin ikkwalifikat.
                              
                           
                                 (4)
                              
                              
                                 It-trattament irid jiġi rreġistrat fir-reġistru msemmi fl-Artikolu 147(2) tar-Regolament (KE) Nru 1308/2013.
                              
                           
                  
                     Appendiċi 21
                     
                        Ir-rekwiżiti għall-klorur tal-fidda
                     
                     Il-klorur tal-fidda jintuża għat-trattament tal-inbejjed biex titneħħa l-fermentazzjoni u l-irwejjaħ anormali relatata mal-ħażna (ikkawżati minn reazzjonijiet ta' tnaqqis ikkaratterizzati mill-preżenza ta' sulfur tal-idroġenu u tat-tjoli).
                     Ir-rekwiżiti:
                     
                                 (1)
                              
                              
                                 It-trattament għandu jsir taħt ir-responsabbiltà ta' enologu jew ta' teknixin ikkwalifikat.
                              
                           
                                 (2)
                              
                              
                                 It-trattament irid jiġi rreġistrat fir-reġistru msemmi fl-Artikolu 147(2) tar-Regolament (KE) Nru 1308/2013.
                              
                           
                                 (3)
                              
                              
                                 Il-klorur tal-fidda miżjud mal-inbid irid jiġu applikat għal appoġġ inerti, bħall-kieselguhr (it-trab tad-diatomi), il-bentonit u l-kaolin, eċċ. Il-preċipitat irid jiġi eliminat permezz ta' xi proċedura fiżika xierqa u jrid jiġi ttrattat minn settur speċjalizzat.
                              
                           ”